b'\n_START_ARTICLE_\nJerry Lee Lewis\n_START_SECTION_\nLapsuus ja nuoruus\n_START_PARAGRAPH_\nJerry Lee Lewis varttui Elvis Presleyn tapaan gospel-musiikin ymp\xc3\xa4r\xc3\xb6im\xc3\xa4n\xc3\xa4 k\xc3\xb6yh\xc3\xa4n Etel\xc3\xa4n oloissa. Jerryn vanhemmat olivat Mamie Lewis ja Elmo Lewis. Lewis oppi pianonsoiton nopeasti, ja oli perheen j\xc3\xa4sentens\xc3\xa4 mukaan jo 14-vuotiaana etev\xc3\xa4 boogie woogie -pianisti. H\xc3\xa4n kehitti omaper\xc3\xa4isen\xc3\xa4 pidetyn, erilaisia vaikutteita yhdistelev\xc3\xa4n pianonsoittotyylins\xc3\xa4. Vuonna 1950 h\xc3\xa4n aloitti opiskelut Southwestern Bible Institutessa, Texasissa, mutta joutui pian erotetuksi soitettuaan kirkossa pianolla virsi\xc3\xa4 boogie-tyyliin. Ensimm\xc3\xa4inen levytys on vuodelta 1954. Vuonna 1956 h\xc3\xa4nest\xc3\xa4 tuli yksi memphisil\xc3\xa4isen Sun Recordsin nimekk\xc3\xa4immist\xc3\xa4 laulajista.\n_START_SECTION_\nL\xc3\xa4pimurto\n_START_PARAGRAPH_\nSunilla Lewisia kehotettiin soittamaan rock and rollia Elvis Presleyn tapaan. Lewisin esikoissingle "Crazy Arms" myi paikallisesti hyvin. Toinen single ja Lewisin l\xc3\xa4pimurtokappale \xe2\x80\x9dWhole Lotta Shakin\xe2\x80\x99 Goin\xe2\x80\x99 On\xe2\x80\x9d (1957) myi koko maassa yli kuusi miljoonaa kappaletta Lewisin esiinnytty\xc3\xa4 The Steve Allen Show\xe2\x80\x99ssa. \xe2\x80\x9dGreat Balls of Fire\xe2\x80\x9d (1957) myi viisi miljoonaa, ja sen j\xc3\xa4lkeen my\xc3\xb6s \xe2\x80\x9dBreathless\xe2\x80\x9d (1958) ja \xe2\x80\x9dHigh School Confidential\xe2\x80\x9d (1958) myiv\xc3\xa4t hyvin. "Whole Lotta Shakin\'" ja "Great Balls" olivat samanaikaisesti pop-, country- ja R&B-listojen top-viidess\xc3\xa4.\n_START_SECTION_\nSkandaali\n_START_PARAGRAPH_\nKun Lewis 22-vuotiaana meni naimisiin serkkunsa tytt\xc3\xa4ren kanssa, joka oli vain 13-vuotias, eik\xc3\xa4 edellinen avioerokaan ollut viel\xc3\xa4 selv\xc3\xa4, h\xc3\xa4nen uransa katkesi \xc3\xa4kisti. Ep\xc3\xa4sopivana pidetty liitto paljastui Lewisin Englannin kiertueella 1958, ja koko maa alkoi boikotoida h\xc3\xa4nt\xc3\xa4. Sama ilmi\xc3\xb6 toistui Amerikassa, eik\xc3\xa4 Lewisin esiintymisi\xc3\xa4 en\xc3\xa4\xc3\xa4 haluttu kuin halpoihin kuppiloihin.\n_START_SECTION_\nMy\xc3\xb6hempi ura\n_START_PARAGRAPH_\nLewisin ura ei kuitenkaan loppunut avioskandaaliin, vaan h\xc3\xa4n jatkoi my\xc3\xb6hemmin 1960- ja 1970-luvuilla country-musiikin parissa nousten monilla kappaleillaan country-listan k\xc3\xa4rkeen. Jerry Lee Lewis nauttii nyky\xc3\xa4\xc3\xa4n suurta mainetta rock \'n\' roll -musiikin varhaisten kehitt\xc3\xa4jien riveiss\xc3\xa4. Jerry Lee Lewisista on tehty elokuva nimelt\xc3\xa4 Great Balls Of Fire (1989), jossa Lewisia n\xc3\xa4ytteli Dennis Quaid. H\xc3\xa4n on esiintynyt my\xc3\xb6s vuoden 1978 musiikkielokuvassa Kuumaa vahaa.\n_START_SECTION_\nJerry Lee Lewis Suomessa\n_START_PARAGRAPH_\nJerry Lee Lewis esiintyi ensimm\xc3\xa4isen kerran Suomessa Kulttuuritalolla helmikuussa 1977. Vuonna 1990 h\xc3\xa4n esiintyi Helsingiss\xc3\xa4 hotelli Hesperian pieness\xc3\xa4 y\xc3\xb6kerhossa ja seuraavan kerran Hartwall Areenalla osana "The Greatest Rock And Roll Show On Earth" -konserttia yhdess\xc3\xa4 Chuck Berryn ja Little Richardin kanssa 24. hein\xc3\xa4kuuta 1997. Seuraavan kerran Lewis n\xc3\xa4htiin Suomessa 27. elokuuta 2007, kun h\xc3\xa4n esiintyi Helsingin j\xc3\xa4\xc3\xa4hallissa.'